Michael Schumacher se toestand versleg | Maroela Media
Michael Schumacher, die sewemalige Formule 1-renjaer se toestand het versleg ná 'n ski-ongeluk Sondagoggend in die Franse Alpe.
"Hy is in 'n kritieke toestand," het die hospitaal in Frankryk, waar hy behandeling ontvang, gesê. Die 44-jarige Duitser is glo tans in 'n koma en het 'n breinoperasie ondergaan.
"Schumacher het 'n valhelm gedra toe hy geval en sy kop teen 'n klip gestamp het," het Sabine Kehm, sy bestuurder, gesê.
Berigte het vroeër aangedui sy toestand is nie lewensgevaarlik nie en dat hy glo van die ongeluk af weggestap het. Die ongeluk het Sondagoggend by die ski-oord Meribel plaasgevind. Christophe Gernignon-Lecomte, die direkteur van die oord, het gesê Schumacher is met 'n helikopter na die hospitaal in Moutiers geneem vanwaar hy na Grenoble, in die suide van Frankryk geneem is.
Sy vrou Corinna en twee kinders is saam met hom.
"Hy is Sondag om 12:40 by die Universiteitshospitaal in Grenoble opgeneem," het die hospitaal in 'n verklaring gesê. "Hy het 'n erge kopbesering opgedoen en hy was met sy aankoms in 'n koma. Hy moes dadelik 'n operasie ondergaan en is steeds in 'n kritieke toestand."
'n Beampte van die hospitaal wou nie verdere besonderhede verskaf nie en het gesê hulle sal Maandag meer inligting bekend maak.